PATVIRTINTA

Rietavo Lauryno Ivinskio gimnazijos

direktoriaus 2018 m. vasario 6 d.

įsakymu Nr. V-39

PRITARTA

Rietavo Lauryno Ivinskio gimnazijos

Mokytojų tarybos 2018 m. vasario 5 d.

posėdžio protokolas Nr. MTD-1

**RIETAVO LAURYNO IVINSKIO GIMNAZIJOS**

**MOKINIŲ ELGESIO TAISYKLĖS**

Rietavo Lauryno Ivinskio gimnazija (toliau – gimnazija), gerbdama mokinių teises, nusakytas Lietuvos Respublikos Švietimo įstatyme, privalo padėti mokiniams išlaikyti ir išsiugdyti pagarbą sau ir kitiems, užtikrinti mokymą(si) pagal Bendrąsias ugdymo programas, apsaugoti individualią ir mokyklos nuosavybę bei įpareigoja juos laikytis šių taisyklių.

1. **MOKINIŲ TEISĖS**

1. Teisė į saugią aplinką. Vaikams/mokiniams sudarytos sąlygos mokytis saugioje, sveikoje, higienos reikalavimus atitinkančioje aplinkoje. Vaikai/mokiniai turi būti supažindinti su saugos reikalavimais, gimnazijos tvarkos taisyklėmis.

2. Teisė į mokslą. Visi mokiniai turi teisę mokytis pagal savo gebėjimus ir poreikius.

3. Teisė į nešališką mokymosi pasiekimų įvertinimą. Mokiniai turi teisę žinoti, pagal kokius kriterijus vertinami jų pasiekimai.

4. Teisė į savivaldą. Kiekvienas mokinys gali dalyvauti gimnazijos mokinių savivaldoje (klasės seniūno, Seniūnų tarybos, Prezidento valdybos rinkimuose ir veikloje). Aukščiausia gimnazijos savivaldos institucija yra gimnazijos taryba, į kurią įeina lygiomis dalimis ir mokiniai. Jie dalyvauja priimant svarbius sprendimus.

5. Teisė į informaciją. Kiekvienas mokinys gali susipažinti su gimnazijoje apie jį sukaupta informacija bei dalyvauti, kai svarstomi su jo elgesiu susiję klausimai. Vaikams/mokiniams turi būti suteikta visa reikalinga informacija apie ugdymą(si) gimnazijoje (apie pamokas, pasirenkamąsias programas, popamokinę, kultūrinę, sporto veiklą ir pan.).

6. Teisė sulaukus 14 metų savarankiškai pasirinkti dorinio ugdymo - tikybos arba etikos - programą.

7. Teisė gauti švietimo pagalbą: psichologinę, specialiąją pedagoginę, socialinę pedagoginę, švietimo informacinę.

8. Teisė gauti informaciją apie profesijas, karjeros galimybes.

9. Teisė esamiems ir buvusiems gimnazijos mokiniams dalyvauti gimnazijos renginiuose ir kt., inicijuoti įvairias veiklas ir padėti jas įgyvendinti.

1. **MOKINIŲ PAREIGOS**

10. Sąžiningai vykdyti pagrindinę savo pareigą – pagal savo gebėjimus stropiai mokytis ir įgyti išsilavinimą; sąžiningai ir laiku atlikti kontrolines užduotis; būti atidiems ir aktyviems per pamokas; į mokyklą ateiti paruošus visus tos dienos namų darbus; maksimaliai išnaudoti gimnazijos teikiamas ugdymo(si) galimybes.

11. Aktyviai dalyvauti įvairiose gimnazijos veiklose; vykdyti gimnazijos tarybos nutarimus, teisėtus administracijos, pedagogų, aptarnaujančio personalo reikalavimus; laikytis gimnazijos taisyklių; nuolat siekti dorinės ir pilietinės brandos.

12. Gerbti valstybinę kalbą, tautos kultūrą ir tradicijas.

13. Laikytis žmonių bendrabūvio normų: gerbti vyresniuosius, mokytojus, mokyklos darbuotojus, klasės draugus, kitus mokinius. Būti tolerantiškiems kitai nuomonei, kitų tautybių, rasių, religinių bei politinių įsitikinimų atstovams ir nediskriminuoti dėl dalyvavimo visuomeninėje, kultūrinėje ar sportinėje veikloje.

14. Visose gimnazijos erdvėse ir viešose vietose elgtis mandagiai, kultūringai, tausoti gimnazijos ir visuomenės turtą, garbingai atstovauti savo gimnazijai.

15. Laikytis švaros ir tvarkos kabinetuose, koridoriuose, salėse, kitose mokyklos patalpose ir jos teritorijoje. Pertraukų metu išeiti iš klasės. Po pamokos palikti tvarkingą klasę, salę.

16. Laikytis asmens higienos normų. Viršutinius drabužius (striukes, paltus, kepures ir kt.) nusirengti ir laikyti rūbinėje; kūno kultūros pamokose nedėvėti papuošalų/aksesuarų.

17. Gimnazijoje (ar jai atstovaujant) dėvėti mokyklinę uniformą(Rietavo Lauryno Ivinskio gimnazijos mokinio uniformos dėvėjimo nuostatai, patvirtinta direktoriaus įsakymu Nr. V-99, 2015 m. vasario 24 d. <http://www.ivinskis.rietavas.lm.lt/>); kūno kultūros, šokio pamokose dėvėti sportinę aprangą.

18. Nepriekaištingai lankyti pamokas ir į jas nevėluoti. (Mokinių gimnazijos lankomumo apskaitos tvarkos aprašas, patvirtintas direktoriaus įsakymu Nr. V-104, 2015 m. vasario 25 d. <http://www.ivinskis.rietavas.lm.lt/>).

19. Laikytis priešgaisrinės saugos, saugaus eismo, darbo saugos pamokų, pertraukų, renginių ir išvykų metu taisyklių.

20. Jei dėl objektyvių priežasčių mokytojas negali vesti pamokos, mokinys privalo sąžiningai atlikti mokytojo skirtas užduotis, laikytis drausmės ir tvarkos taisyklių.

21. Išvykdamas mokytis į kitą mokyklą, baigęs pagrindinio ir vidurinio ugdymo programas mokinys privalo atsiskaityti su gimnazijos biblioteka, rūbine; gyvenantys gimnazijos bendrabutyje – su bendrabučiu.

1. **MOKINIAMS DRAUDŽIAMA**

22. Į gimnaziją ateiti neblaiviam, pavartojusiam tabako ar kitų psichiką veikiančių medžiagų.

23. Rūkyti, turėti tabako ir elektroninių cigarečių, vartoti alkoholį ir kitas psichiką veikiančias medžiagas, jas atsinešti, platinti gimnazijoje ir jos teritorijoje.

24. Nešiotis, platinti ir sprogdinti pirotechnines priemones. Į gimnaziją neštis gyvybei ir sveikatai pavojingus daiktus bei medžiagas (peilius, durtuvus, adatėles, ylas ir kt.).

25. Niokoti gimnazijos turtą, mokymo priemones, asmeninius kitų daiktus.

26. Vestis į gimnaziją pašalinius asmenis; atsivesti/atsinešti gyvūnus. Organizuoti ir žaisti azartinius žaidimus; virtualioje erdvėje skleisti kitų asmenų privatumą pažeidžiančią informaciją. Draudžiama fotografuoti ir filmuoti, įrašinėti kitų gimnazijos bendruomenės narių pokalbius, negavus jų sutikimo. Pamokų metu naudotis mobiliojo ryšio priemonėmis, atsinešti ir naudotis garso stiprinimo aparatūrą (šiomis priemonėmis naudotis galima tik leidus mokytojui).

27. Vartoti necenzūrinius žodžius, tyčiotis, įžeidinėti aplinkinius pamokų, pertraukų ir renginių metu; kūno kultūros, šokio pamokoje ir užsiėmime atlikti veiksmus, kurie keltų grėsmę pamokoje/užsiėmime dalyvaujančių mokinių sveikatai ar pačiam mokiniui.

28. Žiemos metu žaisti su sniegu arti gimnazijos pastato, mėtyti sniegą į sienas, langus, praeivius ir transporto priemones.

1. **MOKINIŲ PASKATINIMAI**

29. Mokinių skatinimas už labai gerą, puikų mokymąsi, puikų pamokų lankymą, gražų poelgį, gerą visuomeninių pareigų atlikimą, sportinius pasiekimus. Taikomi tokie paskatinimai:

29.1. padėka žodžiu;

29.2. padėka raštu;

29.3. mokslo pirmūnų nuotraukos dedamos į viešą stendą;

29.4. mokslo pirmūnams ir jų tėvams/globėjams organizuojamas viešas pagerbimas – Pirmūnų šventė;

29.5. mokiniams, neturintiems metiniuose įvertinimuose mažesnio balo kaip 9 ir esantiems nepriekaištingo elgesio, organizuojama ekskursija.

30. Taikant skatinimo priemones, atsižvelgiama į Mokytojų tarybos nuomonę.

1. **MOKINIŲ ATSAKOMYBĖ**

31. Padarius materialinę žalą gimnazijai, ją privaloma atlyginti per savaitę (sutvarkyti arba užmokėti pinigais: pvz.: už išmuštą langą, sugadintą durų užraktą, sulaužytą ar supjaustytą kėdę, sudaužytą stendo stiklą, kito turto sugadinimą) pagal materialinės žalos įvertinimui sudarytos komisijos sprendimą. Apie padarytą žalą informuoti direktoriaus pavaduotoją ūkio reikalams.

32. Pažeidus gimnazijos mokinių elgesio taisykles, esant reikalui, mokinio elgesys svarstomas Vaiko gerovės komisijoje (VGK) posėdyje.

33. Už gimnazijos mokinių elgesio taisyklių pažeidimus taikyti tokias nuobaudas:

33.1. pastaba (žodžiu);

33.2. įspėjimas (žodžiu);

33.3. papeikimas (gimnazijos direktoriaus įsakymu);

33.4. griežtas papeikimas (gimnazijos direktoriaus įsakymu);

33.5. šalinimas iš gimnazijos.

34. Mokinių drausminimo tvarka:

34.1. pastaba teikiama už momentinį nusižengimą (teikia mokytojai, administracija, aptarnaujantis personalas);

34.2. įspėjimas (informuojami tėvai):

34.2.1. praleidusiam 20 pamokų per mokslo metus be pateisinamų priežasčių;

34.2.2. už necenzūrinių žodžių vartojimą gimnazijoje ar jos teritorijoje;

34.2.3. už rūkymą ne gimnazijos teritorijoje pamokų metu;

34.3. papeikimas:

34.3.1. praleidusiam 40 pamokų per mokslo metus be pateisinamų priežasčių;

34.3.2. už netinkamą elgesį gimnazijoje ir jos teritorijoje, nereagavus į mokytojo ar kito gimnazijos darbuotojo pastabą ar įspėjimą bei trukdymą ugdymo procesui;

34.4. griežtas papeikimas:

34.4.1. praleidus ir nepateisinus 60 pamokų per mokslo metus. Situacija analizuojama Mokytojų tarybos posėdyje, apie vaiko problemą informuojama Rietavo savivaldybės administracijos tarpinstitucinio bendradarbiavimo tarnyba, jeigu reikia Vaiko teisių apsaugos tarnyba ir kt.;

34.4.2. už įžūlų elgesį, chuliganizmą;

34.4.3. už rūkymą (įprastas ar elektronines cigaretes) gimnazijoje ir jos teritorijoje;

34.4.4. už energinių, alkoholinių gėrimų, kvaišalų nešiojimąsi, platinimą ir vartojimą gimnazijoje ar jos teritorijoje, atvykimą į gimnaziją nuo jų apsvaigus;

34.4.5. už pirotechnikos naudojimą gimnazijoje ar jos teritorijoje. Atlyginama žala, jei ji padaryta;

34.5. šalinimas iš gimnazijos:

mokinys, turintis 16 metų, sistemingai pažeidinėjantis gimnazijos mokinių elgesio taisykles ar keliantis pavojų sau ir aplinkiniams bei už nuolatinį bendramokslių, mokytojų ar gimnazijos darbuotojų garbės ir orumo žeminimą, – šalinamas iš gimnazijos su galimybe pereiti į kitą ugdymo įstaigą.

35. Neatidėliotinu atveju, kai mokinio elgesys daro žalą ar kelia realų pavojų jo paties ir (ar) kitų asmenų gyvybei, sveikatai, saugumui ar turtui, mokyklos darbuotojas, esant Rekomendacijose dėl poveikio priemonių taikymo netinkamai besielgiantiems mokiniams (LR švietimo ir mokslo ministro 2012 m. rugpjūčio 28 d. įsakymas Nr. V-1268) nustatytoms sąlygoms ir siekdamas užtikrinti gimnazijos bendruomenės narių ir (ar) aplinkinių saugumą, gali taikyti šias poveikio priemones ar imtis šių veiksmų (Poveikio priemonių taikymo netinkamai besielgiantiems mokiniams tvarkos aprašas, patvirtintas direktoriaus įsakymu Nr. V – 100, 2015 m. vasario 24 d. <http://www.ivinskis.rietavas.lm.lt/>):

35.1. pakeisti mokinio ugdymosi vietą;

35.2. iškviesti gimnazijos direktorių ar direktoriaus pavaduotoją ugdymui;

35.3. organizuoti mokinio daiktų patikrinimą;

35.4. panaudoti pagrįstus fizinius veiksmus.

36. Mokinys, gavęs nuobaudą, supažindinamas su ja, žodžiu arba raštu informuojami tėvai.

1. **BAIGIAMOSIOS NUOSTATOS**

37. Mokiniai pasirašytinai supažindinami su šiomis taisyklėmis kiekvienų mokslo metų rugsėjo mėnesio pirmąją savaitę.

38. Tėvai (globėjai) su mokinių elgesio taisyklėmis supažindinami žinute per elektroninį dienyną su nuoroda į gimnazijos internetinę svetainę. Tėvai (globėjai), kurie neturi internetinė prieigos su mokinių elgesio taisyklėmis supažindinami individualiai. Taisyklės primenamos tėvų susirinkimų metu.

39. Taisyklės skelbiamos gimnazijos stenduose, gimnazijos internetinėje svetainėje <http://www.ivinskis.rietavas.lm.lt> .

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**